Belén puurud̶e Judea druad̶e chi naweba Jesús adausiid̶e Herodes chi Mechiu abadau chi rey basii.
Mau ewarid̶e Jerusalén puurud̶e neesid̶au chi nuree ẽbẽrarã ʉmada neebariare.
Maarã ẽbẽrarãba kuitaabachid̶au chi pusterrea kawa ichiaduud̶e.
Maud̶e ãchiba id̶isid̶au:
—Nau druad̶e judiorã rey bai b̶uu chi wãwa adausii.
Mau ¿sama b̶uma?
Daiba ʉmada neebariare pusterrea ichid̶ebena unusid̶au.
Maud̶eeba dai neesid̶au ichimaa biꞌia berread̶ayua.
Herodesba mau bed̶ea ũrisiid̶e kĩra kachiruasii,
ichíturu judiorã rey basiid̶eeba.
Herodesba kãare waui adua panuud̶eeba,
Jerusalend̶ebenarã joma kĩra kachirua paneesid̶au.
Maud̶e Herodesba joma paare mechiurã maud̶e Moisesba b̶ʉd̶a jaradeabadaurã iubiaped̶a id̶ikuasii:
—Dachi Akõreba Dachi Karibabarii deai jara b̶uad̶a ¿samaburu chi wãwa adaui b̶uma?
Ãchiba panausid̶au:
—Belén puuru nau Judea druad̶e chi wãwa adaui b̶uu.
Mau ʉ̃rʉbena Dachi Akõre baita berreabariiba naka jarasii:
Belén puuru chi aude kaebeuwãema chi Judead̶ebena puuru audeara.
Mau puurud̶ebena chi jaradea ua b̶uabarii ab̶a neei.
Mau jaradea ua b̶uabariiba mʉ puuru Israel nu uru b̶uai.
Maabae Herodesba pusterrearã kuitaabadaurã mirubia iukuasii.
Ãchimaa id̶isii chi pusterrea sakaed̶e unusid̶au chi wãwa adaud̶a ewari kuitaad̶ai baita.
Maud̶e chi ewari jarasid̶au.
Ãchi Belend̶aa bʉikasiid̶e Herodesba jarasii:
—Aria baaduud̶e chi warr ʉ̃rʉbena biꞌia id̶ísturu.
Unuuduubʉrã,
mʉʉmaa jarad̶e nésturu mʉa bid̶a ichimaa biꞌia berread̶e wãi baita.
Herodesba maka jarasiid̶e ãchi wãsid̶au.
Maabae chi pusterrea ʉmada neebariare unu panad̶a waya unusid̶au.
Unusid̶aud̶e ãrea kĩrajʉʉsid̶au.
Chi pusterrea ãchi naa kãribasii maabae apii nub̶eesii chi wãwa b̶uu kĩrapeta.
Ded̶e ed̶a wãsid̶aud̶e chi wãwa chi nawe María ome b̶uu unusid̶au.
Ara makʉd̶e õdarrd̶eeba kopaneesid̶au maabae chi warr chekemaa biꞌia berreasid̶au.
Maabae ãchicha ãchi ne pebadau ewad̶aped̶a chi wãwamaa nee,
ne tuwaa maud̶e kera mirra deasid̶au.
Mau maad̶akare Dachi Akõreba kamokaraad̶e jarasii Herodesmaa wãd̶aabai.
Maud̶eeba o ãyare wãsid̶au ãchi druad̶aa.
Ãchi wãsid̶aud̶e,
Dachi Mechiud̶e ángel kamokaraad̶e neeped̶a Josemaa jarasii:
—Herodesba bichi wãwa jʉrʉ b̶uu beai baita.
Jiraduped̶a bichi wãwa maud̶e chi nawe baara Egipto druad̶aa miru wã́sturu.
Aria b̶eese ab̶a mʉʉba jaraaruud̶aa.
Ara makʉd̶e José jiraduped̶a,
María maud̶e chi warr baara ẽsabud̶e Egiptod̶aa wãsid̶au.
Ãchi aria paneesid̶au ab̶a Herodes biuruud̶aa.
Joma makasii Dachi Mechiuba jarad̶a kĩra.
Ichi baita berreabariiba naka jarasii:
«Mʉʉba mʉ warr iusii Egipto druad̶ebena neemera».
Herodesba kuitaasii pusterrea kuitaa jarabadaurãba ichi setaa kũruasid̶au.
Maabae ãrea kĩruped̶a Belend̶ebena warrarã año ome baidia nuree joma kenabiasii.
Ara kaitabena sid̶a kenabiasii.
Maka wausii pusterrea kuitaa jarabadaurãba pusterrea unuped̶aad̶a ewari ichimaa jaraped̶aad̶ad̶eeba.
Maka joma biꞌiwãe panasid̶au Dachi Akõre baita berreabarii Jeremiasba jarad̶a kĩra.
Naka jarasii:
«Ramá puurud̶e ũrisid̶au kĩrud̶eeba kĩra nomaa jẽa b̶uu maud̶e jirukaraa jẽa b̶uu.
Raquel ichi warrarã kakua maka jẽa b̶uasii.
Ichiba kʉ̃ria ʉratʉd̶ai kʉ̃riabasii ichi warrarãswãe b̶eesiid̶eeba».
Herodes biud̶akare José wabid̶a Egiptod̶e b̶uasii.
Maud̶e Dachi Mechiud̶e ángel ichimaa kamokaraad̶e unubisii.
Mauba maka jarasii:
—Bichi warr bead̶ai kʉ̃ria panad̶a biusid̶au.
Maud̶eeba jiraduped̶a chi warr,
chi nawe baara waya Israeld̶aa adoese.
Ara makʉd̶e José jiraduped̶a ichi warr chi nawe baara Israeld̶aa adoesii.
Maamina Joseba kuitaasii Arquelaoba ichi akõre Herodesba jaradea ua b̶uai bad̶amaarã Arquelaóturu jaradea ua b̶uabarii b̶eed̶a.
Maud̶eeba araa wãi wapeasii.
Maamina Dachi Akõreba ichimaa kamokaraad̶eeba jarad̶ad̶eeba Galilea druad̶aa wãsii.
Aria baaruud̶e Nazaret puurud̶e b̶uad̶e wãsii.
Joma makasii Dachi Akõre baita berreabadaurã jaraped̶aad̶a kĩra:
“Ichi Nazaretd̶ebena ad̶ai”.